CELEX: 32004D0669
Language: da
Date: 2004-04-06 00:00:00
Title: 2004/669/EF: Kommissionens beslutning af 6. april 2004 om opstilling af reviderede miljøkriterier for tildeling af Fællesskabets miljømærke til kølemøbler og om ændring af beslutning 2000/40/EF (meddelt under nummer K(2004) 1414)(EØS-relevant tekst)

2.10.2004   
            
            
               DA
            
            
               Den Europæiske Unions Tidende
            
            
               L 306/16
            
         
      KOMMISSIONENS BESLUTNING
   
   af 6. april 2004
   om opstilling af reviderede miljøkriterier for tildeling af Fællesskabets miljømærke til kølemøbler og om ændring af beslutning 2000/40/EF
   (meddelt under nummer K(2004) 1414)
   (EØS-relevant tekst)
   (2004/669/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Europa-Parlamentets og Rådets forordning (EF) nr. 1980/2000 af 17. juli 2000 om en revideret ordning for tildeling af et EF-miljømærke (1), særlig artikel 6, stk. 1, andet afsnit, efter høring af Den Europæiske Unions Miljømærkenævn, og
   ud fra følgende betragtninger:
   
               (1)
            
            
               I forordning (EF) nr. 1980/2000 fastsættes det, at Fællesskabets miljømærke kan tildeles et produkt, som besidder egenskaber, der giver det mulighed for i væsentlig grad at bidrage til forbedringer i forbindelse med vigtige miljøforhold.
            
         
               (2)
            
            
               Forordning (EF) nr. 1980/2000 foreskriver, at der fastsættes specifikke miljømærkekriterier for hver produktgruppe.
            
         
               (3)
            
            
               Den foreskriver endvidere, at miljømærkekriterierne og de krav til vurdering og verifikation, der er knyttet til disse kriterier, skal gennemgås i god tid inden udløbet af gyldighedsperioden for de kriterier, der er specificeret for den pågældende produktgruppe.
            
         
               (4)
            
            
               For at følge udviklingen på markedet er det hensigtsmæssigt at revidere miljøkriterierne fastsat i Kommissionens beslutning 2000/40/EF af 16. december 1999 om miljøkriterierne for tildeling af Fællesskabets miljømærke til kølemøbler (2). Ved samme lejlighed bør gyldighedsperioden for denne beslutning ændres.
            
         
               (5)
            
            
               Der bør vedtages en ny beslutning, hvori der opstilles specifikke miljøkriterier for denne produktgruppe med en gyldighedsperiode på tre år.
            
         
               (6)
            
            
               Det vil være hensigtsmæssigt at indføre en overgangsperiode på højst 18 måneder for producenter, som har fået tildelt miljømærket før den 1. maj 2004, eller som har ansøgt om tildelingen inden den dato, så de har tilstrækkelig tid til at tilpasse deres produkter i overensstemmelse med de nye kriterier.
            
         
               (7)
            
            
               Foranstaltningerne i denne beslutning bygger på et udkast til kriterier, som er udarbejdet af Den Europæiske Unions Miljømærkenævn, der er nedsat ved artikel 13 i forordning (EF) nr. 1980/2000.
            
         
               (8)
            
            
               Foranstaltningerne i denne beslutning er i overensstemmelse med udtalelse fra det udvalg, der er nedsat ved artikel 17 i forordning (EF) nr. 1980/2000 —
            
         VEDTAGET FØLGENDE BESLUTNING:
   Artikel 1
   For at få tildelt et miljømærke til kølemøbler i medfør af forordning (EF) nr. 1980/2000 skal apparatet tilhøre produktgruppen »kølemøbler« som defineret i artikel 2 og opfylde kriterierne i bilaget til denne beslutning.
   Artikel 2
   Produktgruppen »kølemøbler« omfatter alle køleskabe, frostbokse, frysere og kombinationer heraf, som benyttes til husholdningsbrug med almindelig eltilslutning. Apparater, der også kan benytte andre energikilder, f.eks. batterier, er ikke omfattet.
   Artikel 3
   For administrative formål tildeles produktgruppen »kølemøbler« kodenummeret »012«.
   Artikel 4
   Artikel 3 i beslutning 2000/40/EF affattes således:
   
      »Artikel 3
      Denne beslutning gælder indtil den 30. april 2004.«
   
   Artikel 5
   Denne beslutning, med undtagelse af artikel 4, gælder fra den 1. maj 2004 til den 31. maj 2007.
   Producenter af produkter under produktgruppen »kølemøbler«, som har fået tildelt miljømærket inden den 1. maj 2004, kan fortsat benytte mærket indtil den 31. oktober 2005.
   Producenter af produkter under produktgruppen »kølemøbler«, som har ansøgt om tildeling af miljømærket til sådanne produkter inden den 1. maj 2004, kan få tildelt mærket på betingelserne fastsat i beslutning 2000/40/EF. I disse tilfælde må mærket benyttes frem til den 31. oktober 2005.
   Artikel 6
   Denne beslutning er rettet til medlemsstaterne.
   
      Udfærdiget i Bruxelles, den 6. april 2004.
      
         
            På Kommissionens vegne
         
         Margot WALLSTRÖM
         
         
            Medlem af Kommissionen
         
      
   
   
      (1)  EFT L 237 af 21.9.2000, s. 1.
   
      (2)  EFT L 13 af 19.1.2000, s. 22. Ændret ved beslutning 2004/214/EF (EUT L 67 af 5.3.2004, s. 23).
   
      BILAG
      MILJØKRITERIER
      RAMMEBESTEMMELSER
      For at få tildelt miljømærket skal apparatet opfylde kriterierne i dette bilag, som tager sigte på at fremme:
      
                  —
               
               
                  en reduktion af miljøskader eller -risici i forbindelse med anvendelsen af energi (global opvarmning, forsuring, udtømning af ikke-vedvarende energikilder) ved at nedbringe energiforbruget
               
            
                  —
               
               
                  en reduktion af miljøskader eller -risici i forbindelse med anvendelsen af potentielt ozonnedbrydende og andre skadelige stoffer ved at mindske anvendelsen af disse stoffer
               
            
                  —
               
               
                  en reduktion af miljøskader eller -risici i forbindelse med anvendelsen af stoffer, som muligvis kan bidrage til global opvarmning.
               
            Herudover tilskynder kriterierne til gennemførelse af den bedste praksis (optimal miljømæssig anvendelse) og at øge forbrugernes miljøbevidsthed.
      Desuden er mærkning af plastdele en hjælp i forbindelse med genvinding af apparatet.
      Det anbefales de ansvarlige organer at tage hensyn til, om der anvendes anerkendte miljøledelsesordninger, f.eks. EMAS eller ISO 14001, når de bedømmer ansøgningerne og kontrollerer, om kriterierne i dette bilag overholdes (NB: Der er ikke krav om anvendelse af sådanne ledelsesordninger).
      NØGLEKRITERIER
      1.   Energiøkonomiske kriterier
      Apparatet skal have et relativt energiforbrug i klasse A+ eller A++ som defineret i direktiv 94/2/EF, ændret ved direktiv 2003/66/EF.
      
         Ansøgeren forelægger en kopi af det tekniske dokumentationsmateriale, der henvises til i artikel 2, stk. 1, i direktiv 94/2/EF, ændret ved Kommissionens direktiv 2003/66/EF. Dette dokumentationsmateriale skal indeholde rapporterne over mindst tre målinger af energiforbruget udført i henhold til EN 153, der for sin del skal udføres i overensstemmelse med de vejledende principper for afprøvning, jf. CECED’s »Operational Code«. Det aritmetiske gennemsnit af disse målinger skal være mindre end eller lig med det ovennævnte krav. Værdien, som angives på energimærkningen, må ikke ligge under dette gennemsnit, og angivelsen af det relative energiforbrug på mærkningen skal svare til dette gennemsnit.
      
      2.   Reduktion af ozonnedbrydningspotentialet (ODP) for kølemidler og skumdannende midler
      Kølemidler i kølekredsløbet og skumdannende midler, som er anvendt til isolering i apparatet, skal have et ozonnedbrydende potentiale på nul.
      
         Anvendelsen af CFC og HCFC som kølemidler og til fremstilling af skumdannende midler i nyt udstyr samt markedsføring af dette tillades ikke i henhold til forordning (EF) nr. 2037/2000.
      
      3.   Reduktion af det globale opvarmningspotentiale (GWP) for kølemidler og skumdannende midler
      Kølemidler i kølekredsløbet og skumdannende midler, som er anvendt til isolering i apparatet, skal have et globalt opvarmningspotentiale svarende til eller lavere end 15 (anslået som CO2-ækvivalenter over en periode på 100 år).
      
         Ansøgeren skal erklære, at produktet opfylder disse krav. Ansøgeren og/eller dennes leverandør eller leverandører skal oplyse om de anvendte kølemidler og skumdannende midler og deres globale opvarmningspotentiale til det ansvarlige organ, som vurderer ansøgningen.
      
      TILLÆGSKRITERIER
      4.   Forlænget produktlevetid
      Fra det tidspunkt, hvor produktionen indstilles, skal der i 12 år tilbydes kompatible reservedele og service.
      
         Ansøgeren skal erklære, at dette krav er opfyldt.
      
      5.   Returnering og genanvendelse
      Producenten skal tilbyde uden beregning at tage apparatet og udskiftede komponenter tilbage, undtagen hvis de er forurenet af brugeren (f.eks. apparater, der har været anvendt til medicinske eller nukleare formål).
      Derudover skal apparatet opfylde følgende kriterier:
      
                  5.1.
               
               
                  Producenten skal sikre, at det er muligt at skille apparatet ad, og levere en demonteringsrapport. Rapporten skal bl.a. bekræfte, at:
                  
                              —
                           
                           
                              samlinger er lette at finde og tilgængelige
                           
                        
                              —
                           
                           
                              elektroniske komponentsamlinger er lette at finde og afmontere
                           
                        
                              —
                           
                           
                              produktet let kan skilles ad uden brug af specialværktøjer
                           
                        
                              —
                           
                           
                              inkompatible og farlige materialer kan adskilles.
                           
                        
            
                  5.2.
               
               
                  Plastdele, der vejer over 50 g, skal være forsynet med en varig mærkning af materialets art i overensstemmelse med ISO 11469. Undtaget fra dette kriterium er dele af ekstruderet plast.
               
            
                  5.3.
               
               
                  Plastdele må ikke indeholde flammehæmmere af PBB eller PBDE. Plastdele må ikke indeholde flammehæmmere af chlorparaffin med kædelængde 10-13 C-atomer og chlorindhold > 50 vægtprocent (CAS 85535-84-8). Ansøgeren skal erklære, at dette krav er opfyldt.
               
            
                  5.4.
               
               
                  Plastdele, der vejer mere end 25 g, må ikke indeholde flammehæmmende stoffer eller blandinger, som på tidspunktet for ansøgning om miljømærket har fået tildelt en eller flere af følgende risikosætninger:
                  Skadelig for helbredet:
                  
                               
                           
                           
                              R45 (kan fremkalde kræft)
                           
                        
                               
                           
                           
                              R46 (kan forårsage arvelige genetiske skader)
                           
                        
                               
                           
                           
                              R60 (kan skade forplantningsevnen)
                           
                        
                               
                           
                           
                              R61 (kan skade barnet under graviditeten)
                           
                        Miljøfarlige:
                  
                               
                           
                           
                              R50 (meget giftig for organismer, der lever i vand)
                           
                        
                               
                           
                           
                              R50/R53 (meget giftig for organismer, der lever i vand; kan forårsage uønskede langtidsvirkninger i vandmiljøet)
                           
                        
                               
                           
                           
                              R51/R53 (giftig for organismer, der lever i vand; kan forårsage uønskede langtidsvirkninger i vandmiljøet)
                           
                        som defineret i Rådets direktiv 67/548/EØF (1).
                  Dette krav gælder ikke flammehæmmere, som ved anvendelsen ændrer deres kemiske natur således, at de ikke længere bør klassificeres med nogen af ovennævnte fareangivelser, og hvor mindre end 0,1 % af flammehæmmeren bibeholder sine oprindelige egenskaber i den behandlede del. Alle anvendte flammehæmmere angives i den medfølgende dokumentation til ansøgningen om miljømærket, der indsendes til det ansvarlige organ (anført med navn og CAS-nr.).
               
            
                  5.5.
               
               
                  Den benyttede kølemiddeltype og det skumdannende middel, der er anvendt ved isolering, skal angives på apparatet i nærheden af eller på pladen med angivelse af det relative energiforbrug for at lette en mulig fremtidig genvinding.
                  Ansøgeren skal med henvisning til kriterium 5.1, 5.2, 5.3 og 5.5 erklære, at apparatet opfylder disse krav. Ansøgeren skal levere et eksemplar af demonteringsrapporten til det ansvarlige organ, som vurderer ansøgningen. Ansøgeren og/eller dennes leverandør eller leverandører skal oplyse det ansvarlige organ om, hvilke kølemidler og skumdannende midler der er anvendt.
                  Med henvisning til kriterium 5.4 må de flammehæmmere, som i givet fald er anvendt, ikke have fået tildelt en eller flere af ovenstående risikosætninger eller være opført i bilag 1 til direktiv 67/548/EØF med senere ændringer om klassificering, emballering og etikettering af farlige stoffer. Flammehæmmere, som i givet fald er anvendt i eller på plastdele, der vejer mere end 25 g, skal angives i den medfølgende dokumentation til ansøgningen i form af navn og CAS-nr.
               
            6.   Brugsanvisning
      Med apparatet skal der følge en instruktionsmanual, der giver anvisninger om, hvorledes det anvendes miljørigtigt, og mere specifikt:
      
                  6.1.
               
               
                  Følgende tekst anføres på omslaget eller den første side: »Denne manual indeholder oplysninger om, hvordan skadelige miljøpåvirkninger minimeres.«
               
            
                  6.2.
               
               
                  Gode råd vedrørende energibesparende anvendelse af apparatet, herunder:
                  
                              6.2.1.
                           
                           
                              Retningslinjer for, hvordan apparatet skal placeres eller installeres, med angivelse af bl.a. mindste frirum mellem apparatet og dets omgivelser for at sikre en tilstrækkelig luftcirkulation og angivelse af, at energiforbruget sænkes betydeligt, hvis brugeren har mulighed for at placere apparatet i et uopvarmet eller let opvarmet rum.
                           
                        
                              6.2.2.
                           
                           
                              Råd om at undgå at placere apparatet i nærheden af en varmekilde (ovne, radiatorer osv.) eller i direkte sollys. Råd om, at forbrugeren bør overveje at isolere apparatet fra varmekilder i vægge og gulv.
                           
                        
                              6.2.3.
                           
                           
                              Råd om, at indstillingen af termostaten afhænger af lufttemperaturen, og at temperaturindstillingen derfor bør kontrolleres med et termometer (fremgangsmåden bør forklares).
                           
                        
                              6.2.4.
                           
                           
                              Råd om, at varme fødevarer bør stå til afkøling, inden de lægges i køleapparatet, idet dampen fra fødevarerne bidrager til rimen på fordampningsenheden, men at afkølingsperioden bør være så kort som muligt af hensyn til sundheden og hygiejnen.
                           
                        
                              6.2.5.
                           
                           
                              Råd om at holde fordampningsenheden fri for tykke islag, og at hyppig afrimning gør det lettere at fjerne islaget.
                           
                        
                              6.2.6.
                           
                           
                              Råd om at lågens tætningsliste bør udskiftes, hvis den ikke fungerer korrekt.
                           
                        
                              6.2.7.
                           
                           
                              Råd om, at hvis apparatet placeres et andet sted, bør det først tilsluttes efter et passende tidsrum.
                           
                        
                              6.2.8.
                           
                           
                              Råd om, at kondensatoren på bagsiden af apparatet og rummet under apparatet bør holdes rene for støv og mados.
                           
                        
                              6.2.9.
                           
                           
                              Oplysning om, at energiforbruget og dermed driftsomkostningerne øges, hvis ovenstående råd ikke følges.
                           
                        
            
                  6.3.
               
               
                  Råd om, at enhver beskadigelse af kondensatoren (varmeveksleren) på bagsiden af apparatet eller andre påvirkninger, som kan bringe kølemidlet i kontakt med miljøet, bør undgås som følge af den hermed forbundne miljø- og sundhedsrisiko. Det skal udtrykkeligt anføres i manualen, at skarpe genstande (f.eks. knive eller skruetrækkere) ikke må anvendes til at fjerne is, da de kan ødelægge fordampningsenheden.
               
            
                  6.4.
               
               
                  Information om, at apparatet er fremstillet af dele og materialer, herunder væsker, som kan genbruges og/eller genvindes.
               
            
                  6.5.
               
               
                  Oplysning om, hvordan forbrugeren kan benytte producentens tilbagetagningstilbud.
               
            
         Ansøgeren skal erklære, at apparatet opfylder disse krav. Ansøgeren skal levere et eksemplar af instruktionsmanualen til det ansvarlige organ, som vurderer ansøgningen.
      
      7.   Begrænsning af støjniveauet
      Luftbåren støj fra apparatet må ikke overstige 40 dB(A) (re 1 pW).
      Oplysningerne om støjniveauet for apparatet skal gives på en måde, som er klart synlig for forbrugeren. Dette skal gøres ved at medtage denne information på energimærket for kølemøbler.
      Målingen af støjniveauet og oplysninger vedrørende støj skal være i overensstemmelse med Rådets direktiv 86/594/EØF (2) under anvendelse af standard EN 28960.
      Dette kriterium gælder ikke for kummefrysere angivet som kategori 9: »husholdningsfrysere, kummer« i bilag IV til direktiv 94/2/EF.
      
         Ansøgeren skal erklære, at produktet opfylder disse krav.
      
      8.   Emballage
      Emballage skal opfylde følgende krav:
      
                  8.1.
               
               
                  Alle emballagedele skal let kunne adskilles manuelt i individuelle materialetyper for at lette genvinding.
               
            
                  8.2.
               
               
                  Anvendt papemballage skal bestå af mindst 80 % genvundne materialer.
               
            
         Ansøgeren skal erklære, at dette krav er opfyldt, og indlevere en eller flere prøver af produktemballagen til det ansvarlige organ sammen med ansøgningen.
      
      9.   Forbrugeroplysninger
      Oplysninger på miljømærket
      I miljømærkets kasse 2 skal der stå følgende:
      
                  —
               
               
                  Lavt energiforbrug
               
            
                  —
               
               
                  Minimalt globalt opvarmningspotentiale
               
            
                  —
               
               
                  Lavt støjniveau.
               
            
         Ansøgeren skal erklære, at produktet opfylder dette krav, og levere et eksemplar af miljømærket, som det påføres emballagen og/eller produktet og/eller den ledsagende dokumentation.
      
      
         (1)  EFT 196 af 16.8.1967, s. 1. Senest ændret ved Kommissionens direktiv 2004/73/EF (EUT L 152 af 30.4.2004, s. 1).
      
         (2)  EFT L 344 af 6.12.1986, s. 24. Ændret ved forordning (EF) nr. 807/2003 (EUT L 122 af 16.5.2003, s. 36).